钦定古今图书集成/历象汇编/庶征典/第160卷 > 《管窥辑要》 > 《汾阴出宝鼎赋》宋·文彦博
## 钦定古今图书集成/历象汇编/庶征典/第160卷 > 《管窥辑要》 > 《汾阴出宝鼎赋》宋·文彦博

“至德昭彰，炎灵道昌。当汾阴而展礼，见宝鼎以呈祥。
有感则通，表承乾之穆穆；为时而出，彰负扆之皇皇。”
昔孝武以运继东周，位崇西汉，居尊克务于兢业，临
下弥勤于宵旰。崇诸厚德，俾远迩之悦随；祀彼方丘，
冀神人之幽赞。礼斯盛矣，神惟享之。允降穰穰之福，
靡愆抑抑之仪。由是睢丘之畔，汾水之湄，仰窥乎天，
见黄云之缭绕；俯察于地，得宝鼎以瑰奇。莫不焕金
景之荣光，蔚龙文之丽藻。非惟启于至圣，抑亦见乎
有道。宁虞覆𫗧，实天地之殊祥；不假铭功，乃邦家之
盛宝。伟夫万方悉庆，百辟咸欣。非铸鼎以象物，盖至
诚之感。神瑞启明时，岂类宗周之宝；天祚皇德，实为
巨汉之珍。是何泽及坤灵，祥昭金鼎。固莫量于轻重，
又难偕于奇挺。载于瑞典，非迁洛以堪同；获彼灵祠，
岂于汤之足并。不然，则又安得并芝房而荐庙，配白
雉以陈诗，于以显皇化之广运，于以昭圣政之无私。
岳修贡而川效珍，徒虚语耳；鼎取新而革去故，何莫
由斯美夫祀事聿修，休祥有秩，非劳九牧之贡，自显
三材之质，所以标瑞牒而纪祥经，弥万代而首出。

《左传昭公二十四年》：“冬十月癸酉，王子朝用成周之
宝珪于河。甲戌，津人得诸河上。阴不佞以温人南侵，
拘得玉者，取其玉将卖之，则为石。王定而献之，与之
东訾。”

《风俗通·怪神篇》：谨按鲁相右扶风臧仲英为侍御史，
家人作食设案，欻有不清，尘土投污之，炊临熟，不知
釜处，兵弩自行，火从箧簏中起，衣物烧尽，而簏故完，
妇女婢使，悉亡其镜。数日，堂下掷庭中，有人声言“汝
镜女孙，年三四岁亡之。”求不能得，二三日乃于圊中
粪下啼，若此非一。汝南有许季山者，素善卜卦，言家
“当有老青狗物内中婉御者，益喜与为之，诚欲绝杀
此狗”，遣益喜归。乡里皆如其言，因断无纎芥。仲英迁
太尉长史。

《易洞》林丞相从事中郎王文英家枕自作声。

《晋书五行志》：“惠帝太安二年，成都王颖使陆机率众
向京都，击长沙王乂。及军始引而牙竿折，俄而战败，
机被诛，颖遂奔溃，卒赐死。此奸谋之罚，木不曲直也元康中，天下始相效为乌杖，以柱掖其后，稍施其镦，
住则植之。夫木，东方之行，金之臣也。杖者，扶体之器。
乌其头者，尢便用也。必旁柱掖者，旁救之象也。施其
金住则植之”，言木因于金，能孤立也。及怀、愍之世，王
室多故，而此中都丧败，元帝以藩臣树德东方，维持
天下，柱掖之应也。至社稷无主，海内归之，遂承天命，
建都江外，独立之应也。

《王廙传》，晋陵有金铎之瑞，郭璞云：“必致中兴。”

《五行志》：“元帝太兴四年，王敦在武昌，铃下仪仗生华
如莲华，五六日而委落，此木失其性。”干宝以为狂华
生枯木，又在铃阁之间，言威仪之富，荣华之盛，皆如
狂华之发，不可久也。其后王敦终以逆命，加戮其尸。
一说亦华孽也，于《周易》为“枯杨生华。”

安帝元兴元年正月景子，会稽王世子元显将讨桓
元，建牙竿于扬州南门，其东者难立，良久乃正。近《沴》
妖也。而元显寻为元所擒。

桓元始篡，龙旗竿折。时元田猎无度，饮食奢恣，土木
妨农，又多奸谋，故木失其性。天戒若曰：“旗所以挂三
辰，章著明也。旗竿之折，高明去矣。”元果败。

《殷仲文传》：元为乱，以为侍中，领左卫将军。元九锡，仲
文之辞也。初，元篡位，入宫，其床忽陷，群下失色。仲文
曰：“将由圣德深厚，地不能载。”元大悦，以佐命亲贵，厚
自封崇。舆马器服，穷极绮丽。后房妓妾数十，丝竹不
绝音。性贪吝，多纳货贿，家累千金，常若不足。元为刘
裕所败，随元西走。其珍宝玩好，悉藏地中，皆变为《土
〈异苑〉》：“义熙中，王愉字茂和，在庭中行，帽忽自落，仍乘
空如人所著。及愉母丧，月朝上祭酒，器在几上，须臾
下地，复还登床。寻而第三儿缓怀贰伏诛。”

《南史江夷传》：“夷子湛为吏部尚书。初，上大举北侵，举
朝谓为不可，唯湛赞成之。及魏太武至瓜步，以湛兼
领军军事，处分一以委焉。魏遣使求婚，上召太子劭
以下集议，众并谓宜许，湛谓许之无益。劭怒谓湛曰：
‘今三王在厄，讵宜苟执异议’。声色甚厉。坐散俱出，劭
使班剑及左右推排之，殆于倾倒。劭后宴集，未尝命”
湛，上乃为劭长子伟之𡞲湛第三女，欲以和之。上将
废劭，使湛具诏草。劭之入，杀湛，直上省，闻叫，乃匿傍
小屋。劭遣求之，舍吏绐云：“不在，此兵即杀舍吏”，乃得
见湛。湛据窗受害，意色不挠。五子：恁、恕、憼、愻、法寿，皆
见杀。初，湛家数见怪异，所眠床忽有数斗血。

《后妃传》：“高昭刘皇后母桓氏梦吞玉胜生后，时有紫
光满室，后寝卧，见有羽盖荫其上，家人试察之，常见
其上掩蔼，如似云气。”

《齐高帝本纪》：“帝旧茔在武进彭山，冈阜相属，百里不
绝。后于所树华表柱，忽龙鸣，震响山谷。”

《册府元龟》：“王莹除左光禄大夫、开府仪同三司、丹阳
尹、侍中。莹将拜，印工铸其印，六铸而龟六毁。既成，颈
空不实，补而用之。居职六日，暴疾卒。”

崔慧景为平西将军假节侍中奉江夏王宝元围台
城有一五色幡飞翔在云中半日不见众皆惊怪相
谓曰：“幡者事寻当翻覆也。”数日慧景败。

《南史。齐武帝本纪》：帝于所住堂内得玺一枚，文曰“皇
帝行玺。”又得异钱，文为北斗星，双刀、双贝，及有人形
带剑焉。帝于盆城掘堑，得一大钱，文曰“太平百岁。”
《梁武帝本纪》：南兖州队主陈文兴于宣武城内凿井，
得玉镂骐𬴊、金镂玉璧、水精环各二。宣德皇后称美，
符瑞归于相国府。

《王茂传》：“茂以元勋，武帝赐钟磬之乐。茂在州，梦钟磬
在格，无故自堕，心恶之。及觉，命奏乐，既成列，钟磬在
格，果无故，编皆绝，堕地。茂谓长史江诠曰：‘此乐天子
所以惠劳臣也。乐既极矣，能无忧乎’？”俄而病卒。
《册府元龟》：尔朱世隆为尚书令，与吏部尚书元世儁
握槊，忽闻局上有声，一局之子尽皆倒立。世隆甚恶
之，未几见诛。

高肇为司徒大举伐蜀以肇为将军都督诸军是日
肇所乘骏马停于神虎门外无故惊倒转卧渠中鞍
具瓦解众咸怪异肇出恶言焉及西征行至函谷车
轴中折从者皆以为不获吉还也。其后果被诛
斛律光为丞相封清河郡公为祖珽所构光将诛其
家大门横木自焚𢭏衣石自移。

《三国典略》：“周天和元年夏，齐冀州人于蚌蛤中得瑶
环一只。”

《隋唐嘉话》：“今上之为潞州别驾，将入朝，有军人韩凝
礼自谓知兆，上因以食箸试之。既布卦，一箸无故自
起，凡三偃三起，观者以为大吉征。既而诛韦氏，定天
保，因此行也。”

《册府元龟》：睿宗初生于含凉殿，则天乃于殿内造佛
事，有玉象焉。及长，游观其侧，玉象忽言：“尔后当为天
子。”

元宗为临淄郡王。景龙四年，来朝京师，将行，使术士
韩礼筮，有一蓍孑然独立，礼惊曰：“策立其瑞，非常之
事也，贵不可言开元二年八月，太子宾客薛谦光献《东都九鼎铭》，其
《豫州鼎铭》，武后所制，文曰：“羲、农首出，轩、昊膺期，唐、虞
继踵，汤、禹乘时。天下光宅，域内雍熙，上元降祉，方建
隆基。”宰相姚崇、卢怀慎等奏曰：“圣人启运，休兆必彰，
故化马为龙，预流谣颂；秀为天子，早著冥符。臣等今
见薛谦光所献《东都鼎铭》，大圣天后所制，其文云：‘上
元降祉，方建隆基’。豫州处天地之中，所以远包四海。
铭文独圣后所制，固必先感二仪，灵庆昭彰，旷绝今
古。臣等忝陪近侍，喜万常情，请宣付史官，并颁示内
外。”许之。

开元二十一年二月，衢州获鱼，有铭，献之，侍中裴光
庭等奉贺。六月庚子，眉州献宝鼎，重七百斤，无耳足，
有篆文数字。时渝州刺史段怀本奏：“此鼎到陈州界
之对溪驿，云雾暗合，有白虹逼鼎。臣恐沦失，不胜惊
惧，请至合州取陆路至京。”许之。

《开元天宝遗事》：“武阵中刀枪自鸣，识者以为不祥之
兆。”后果有禄山之乱，大驾西幸之应也。

《唐书哥舒翰传》：“翰子曜，拜东都汝州行营节度使，将
凤翔、邠宁、泾原、奉天、好畤兵万人讨希烈。帝召见问
曰：‘卿治兵孰与父贤’？对曰：‘先臣，臣安敢比。但斩长蛇，
殪封豕，然后待罪私室，臣之愿也’。帝曰：‘尔父在开元
时，朝廷无西忧，今朕得卿，亦不东虑’。及行，帝祖通化
门，是日牙竿折。时以翰出师已如此，而斩持旗者，卒”
以败。今曜复尔，人忧之。

《杜阳杂编》：“肃宗赐李辅国香玉辟邪二，各高一尺五
寸，奇巧殆非人间所有。其玉之香，可闻于数百步，虽
锁之于金函石匮，终不能掩其气。或以衣裾误拂，则
芬馥经年，纵澣濯数四，亦不消歇。辅国常置于座侧。
一日，方巾栉，而辟邪忽一大笑，一悲号，辅国惊愕失
据而冁然者不已，悲号者更涕泗交下。辅国恶其怪，
碎之如粉，以投厕中。其后常闻冤痛之声。其辅国所
居里巷酷烈，弥月犹在，盖舂之为粉而愈香故也。不
周岁而辅国死焉。初碎辟邪，辅国嬖孥慕容宫人，知
异常物，隐屑二合，而鱼朝恩不恶辅国之祸，以钱三
十万买之。及朝恩将伏诛，其香化为白蝶，竟天而去。”
《开封府志》：“唐阳武侯郑𬘡罢相，自岭”南节度入为吏
部尚书，居昭国里第，缊为太常少卿，皆在家，厨馔将
备，其釜忽如物，于灶中筑之，离灶尺馀，连筑不已。其
傍有铛十馀所，并烹庖将熟，皆两耳慢摇，久悉能行，
乃止灶上。每三铛负一釜而行，其馀列行引从，自厨
中出地有折足者，有废不用者，亦跳踯而随之。出厨
东过水渠，诸铛并行无所碍，而折足者不能过。其家
大小惊异，聚众而视之，不知所为。小儿咒之曰：“既能
为怪，折足者不能前。”诸铛乃弃釜于庭中，却过。每两
铛负一折足者以过。往。入少卿院，堂前大小排列定，
乃闻空中轰然如屋崩，其铛釜悉为黄埃黑煤，尽日
方定。其家莫测其故。数日，少卿卒，相国相次而薨。
《翰林壁记》：李德裕镇蜀时，为幕宾。韦绚云：“翰林院有
悬铃，以备夜直警急，文书出入，皆引之，以代传呼也。”
长庆中，予为学士，时河北用兵，一夜铃有声如人引
其索者，使视之，则无人，后往往如此。使人持棒潜伺
于下，终无所睹，而数数鸣动不已。院中诸公私共准
其鸣时皆应。用兵处耗声则急缓亦如之，曾莫之差。
众咸异之。元相诗云。“神撼引铃索。”

《戎幕闲谈》：赞皇公曰：余昔为太原从事，睹公牍中文
水县解武士彟墓前有碑，元和中忽失龟头所在，碑
上有“武”字，凡十处，皆锴去之。其碑高大于华岳碑，且
非人力拔削所及。经年，武相遇害。

《志怪录》：杜昭远将失宠幸，家多妖物。尝一日架上双
笔起舞相对，回旋不已，杜曰：“既为祟，能自书乎？”右一
笔倒砚中，渍其毫，于案上大书一“杀”字。其年杜陷大
辟。

《册府元龟》。庄宗嗣晋王，天祐十七年，幽州人于田中
得金印，文曰“关中龟印。”李绍宏使送于行台。议者曰：
“关中列圣所都，龟者卜年之物，符玺传授之器，湮落
在田，乃今复见，盖王者受命之符也。”十八年正月，魏
州开元寺僧传真获传国宝一，送于行台。传真师于
广明中遇京师丧乱得之，缄秘已四十年。篆文古体，
人不识之，唯以珍物秘藏，非以为国玺也。建兴初，法
物司收市宝玉，传真将鬻之，玉人识而叹曰：“国宝之
一也，何至于斯！”传真送于行台，帝出之以示诸将，验
其文，即“受命”八字也。光彩莹曜，希世罕工。群僚诸将，
奉觞称贺，帝曰：“天祚有德，锡之神器。顾予眇末，何敢
当之！止于缄藏，俟其真人耳。”二十年正月丙子朔，五
台山僧献铜鼎二枚，每容二斗，言于山中石崖得之。
形器古异，识者以为中兴之瑞。按西汉哀平之间，扶
风王延年获铜鼎二枚，赤色有光，后光武诛新莽，中
兴汉室。鼎者，帝王重器，以异物为瑞，不必贡金，九牧
质重以为异也。

天成三年九月，宰臣王建立进玉杯一只，上有“传家
国宝万岁杯”字。水运都将段洪、赵实于临河县下得之。

蜀梼杌王建永平二年三月，获玉璞于田令孜之第，
其文曰：“有德承天，其祚永昌。”八月，什邡县护铜牌石
记，有《膺昌》之文，改太子名为元膺。三年七月，太昌军
使徐瑶等胁太子元膺举宫以叛。储君讨之，斩元膺，
瑶伏诛。

《五国故事》：蜀王建立衍为嗣，铸铜钟于佛寺，其声洪
远。建乃谓其下曰：“吾立此钟，为立太子故也。令其洪
远，是必东宫将来之庆。”才及八日，其钟陨地，龙首摧
落。建知不怿，衍果八年而亡。

《宋史李涛传》：“汉祖以涛堪任宰辅，即拜中书侍郎，兼
户部尚书、平章事。隐帝即位，杨邠、周祖共掌机密，史
弘肇握兵柄，与武德使李邺等中外争权，互作威福。
涛疏请出邠等藩镇，以清朝政。隐帝不能决，白于太
后。太后召邠等谕之，反为所构，免相归第。时中书厨
釜鸣者数四。”

马令《南唐书梁王徐知谔传》：知谔尝游秫山，除地为
广场，编虎皮为大幄，率寮属会于下，号曰“虎帐。”忽遇
暴风，飘虎帐碎如飞蝶，知谔惊遽弃归，数日病卒。
《刘茂忠传》：茂忠微时所持大槊，后将有𩰚，战则夜响。
《十国春秋》：南汉白龙三年，钦州民掘罗浮山得古剑
以献，篆曰：“已与水同宫，王将耳，口同尹来居口上，山
岫护重重。”

《辽史太祖本纪》：上“在龙化州筑坛州东，上尊号，阙地
为坛，得金铃，因名其地曰金铃冈。”

《茅亭客话》：“赵十九名处琪陷银花衔镫为业。淳化中
收得一铁镜，颇有异常。时有毕先生者，名藏用，字隐
之，年九十馀，然不知所修之道，尝饮酒少食，自言本
天台山道士，入川儒服三十馀年，备历蜀中名山胜
景。一日与处琪赍铁镜访愚茅亭翫之，其镜可重一
斤以来，径七八寸，鼻大而圆，绕鼻有四象八卦，外有”
大篆二十四字，背面皆碧色，每至望夜，光明愈于别
夜。毕先生于景德中携至阙下，值上封泰山，因从观
大礼，得召见称旨，遂与披挂，赐紫服，号通真大师。封
香，令于青城山焚修，御诗送行。到川日，访愚茅亭，问
其铁镜，已在贵人之处矣。

《行营杂录》：“昭陵上宾前一月，每夜太庙中有哭声，不
敢奏。”一日，太宗神御前香案自坏。

《续明道杂志》：“元丰七年正旦元会，驾既坐，辂屋忽崩，
玉辂遂碎，守辂士压死者数人，舆尸而出。明年，永裕
晏驾。此近不祥也。”

《老学庵笔记》：种彝叔，靖康初以保静节钺致仕，居长
安村墅。一夕旌节有声，甚异，旦而中使至，遂起。五代
时，安重诲、王峻皆尝有此异，见《周太祖实录》。二人者
皆得祸。彝叔虽自是登枢府，然功名不成，亦非吉兆
也。方彝叔赴召时，有华山道人献诗曰：“北蕃群犬窥
篱落，惊起南朝老大虫。”

《宣政杂录》：靖康初，民间以竹径二寸，长五尺许，冒皮
于首，鼓成节奏，取其声，似曰“通同部。”又谓制作之法
曰“漫上不漫下”，通衢用以为戏云。

《齐东野语》：“贾师宪平章，德祐乙亥正月十六日，亲总
大军，督师江上，祃祭于北关外，而大帅之旗适为风
所折，识者骇之，而一时游幕之宾，反傅会为吉谶。”裔
考往昔，若春秋时，晋侯、楚人战于城濮，晋中军风于
泽，亡大斾之左旃。晋安帝元兴二年，桓元篡位于姑
熟，百僚陪列，仪卫整肃，而龙旗竿折。成都王颖以陆
机督诸将讨长沙王，临戎而牙旗折。赵王伦即帝位，
祠太庙，适遇大风，飘折麾盖。王澄为荆州刺史，率众
军将赴国难，而飘风折其节柱。齐文宣至邺，受魏禅，
孝昭上省。旦发领军府，大风暴起，坏所御车幔。哥舒
翰守潼关，天子御勤政楼临送。师始东，先驱牙旗触
门堕柱，旄竿折。郑注赴凤翔，出都门，旗竿折。宣和间，
童贯出师而牙旗竿折。时蔡攸为之副，自建少保、节
度使及宣抚副使二大旗于后，竟为执旗卒盗窜而
去。端平入洛之师，全子才帅旗亦为风所折，无非亡
身败军之征也。按《真人水镜经》云：“凡出军立牙，必令
坚完，若折则将军不利。”盖牙即旗也。又《玉历通政经》
云：“军行，牙竿旗干折者，师不可出，出必败绩。”盖旗者，
一军之号令也，安有旗折而为祥者乎？独有武王伐
纣，大风折盖。及刘裕击卢循，将战，而所执麾竿折，旛
沉于水，众咸惧，帝笑曰：“昔覆舟之役亦如此，胜必矣。”
乃大破循军。哥舒曜讨李希烈，帝祖于通化门，是日
牙竿折。时以曜父翰昔出师有此而败，甚忧之。而曜
竟收汝州，擒周晃。所谓吉者，止此三事，然亦偶耳。
《癸辛杂识》：丙寅冬，嗣荣王拜福王之命，贾御医将上
命部押仪物过越，及至邸第，则遗忘诰命及新铸之
印，人皆以为不祥。贾师宪景定庚申自江上凯旋归
朝，遂拜少师，赐玉带，及入朝之日，马蹶而堕，碎其带
焉，人人皆知为不祥。

《太平清话》：“金海陵炀王诏平辽、宋所得古器，年深岁
久，多为妖变，悉命毁之，故南宋库物，脱于劫火者无几耳。”

《续夷坚志》：“济源关羽庙大刀辛丑岁忽生花十许茎
各长一指，纎细如发，茎色微绿，其颠作细白花，大于
黍米。”予同舍李庆之子正甫为予言。

“旷宁寺大钟，一日撞之不鸣，其声乃在城南桥下，行
人闻之，无不骇惧。有告寺僧，具铙钹，就桥下迎钟复
鸣。”《宗室仲章记》。

会长老住团崖，初入院，典座僧白：“厨堂一镬，可供千
人，然火则有声，今二年矣。人以为釜鸣不祥，废不敢
用，妨大众作食。师欲何如？”会云：“吾就大众乞此锅，当
任我料理。”众诺，乃椎破釜底，穴中得一虫，长二寸许，
色深赤，盖此虫经火则有声。淄州杨叔能亦尝见芒
山均庆寺大镬破一窍如合拳，中有一虫，如蟒螬而
红，此类大釜家往往见之。魏文帝《典论》以为“火性酷
烈，理无生物”，特执方之类耳。

《辍耕录》：义兴王子明家饶于财，所藏三代彝鼎，六朝
以来法书名画，实冠浙右。每年必祈一签于烈帝庙，
以卜休咎。一岁签词有曰：“‘开沟凿井，当得古鼎’。殊不
以为意。家人以商贾至汴，夹谷郎中者藏一商彝，绝
妙，示之曰：‘恐尔主翁未必有此物也’。”归以白，即遣赍
金购得之。比旧藏皆不能及。至正壬辰，寇起蕲、黄，将
由义兴取道犯浙西，子明罄其所藏，凿深窖以埋之，
彝亦在列。既入窖，作牛鸣者七，夜，颇可怪，取出寄田
家。其窖后遭发掘，独此彝获存。

《续文献通考》：“顺帝至元四年冬，浙江行省官立相哥、
沙不丁辈德政碑。毕工之日，省中火炉鸣，直至昧爽
方休。嗣是夜以为常。明年相哥败，诸人俱罹奇祸。”
《徐州志》：“萧元末时，平地内见有二巨钟，明日复如初，
埋土中，明日复露，屡试皆然。忽一日同跫行约十馀
里，鸣鼓如雷，走入黄河，喷水丈馀，顺流而下。徐州张
士”诚守将祷留弗获，适三女僧过而咒之，乃留其一
碎之，内获黄金四锭，其一流去，莫究所往。

《异林》：“邹鲁为萧山令，性苛暴。有何御史者老于家，鲁
杀之。其子求为报仇，鲁尝饮一玉杯，甚爱之。一夕置
几上，杯忽自跃，堕地而碎。鲁恶之，明日难作。”

相文，无锡人。弘治己酉秋赴应天试，几上笔忽自跃，
是岁魁榜第二人。

《近峰记略》：“弘治乙丑春，朝钟新成，而纽忽绝。奉天门
宝座下阶石忽自裂。五月上崩。崩之日，大风折木，黄
沙四塞，有见黄袍人乘龙上者。”

《徐州志》：“弘治末，丰泡河中有二巨钟，浮河而下，水喷
数尺，声音洪畅，可闻里许。乡人挽留之，其声愈畅，竟
弗获。”

《明状元事略》：“唐汝楫廷试前，诸同年集于寓所写家
状次至汝楫。方执笔，忽屋上有声，如摧裂之状，众惊
视，卒无所见，回视手中笔，裂而为四，汝楫自识为异
兆，宝藏之。”

《菽园杂记》：庄浪参将赵妥儿，土人也。尝马蹶，视土中
有物，得一刀甚异，每地将有事，则自出其鞘者寸馀。
鞘当刀口处，尝自割坏，识者云：“此灵物也，宜时以羊
血涂其口。”妥儿赖其灵，每察见出鞘，则预为之备。以
是守边有年，则无败事。太监刘马儿还朝，日求此刀
不与，以是掩其功。

《田家杂占》近者一友人云：“数年前，曾见上洋高仲明
家有一无底碗，谓其祥瑞，悬之东壁，其齐如截，爱若
至宝，不三年，其家财货大进，田连阡陌。”

《广平府志》：清河任芳之，清平任县人鸣钟鼓迎之，钟
忽破，破处有赤字云：“若是此钟破，须待任芳坐”后，果
有政声。

《安庆府志》：“崇祯十三年，岁大荒，望江龙应鼎等建厂
西门外，施粥救饥。事将竣，忽空中有声如钟鼓，久之
益大，粥厂中众釜齐鸣。”按五行之占，釜鸣不当轻见，
而见于凶年，则无足怪也。应鼎肃衣冠拜之，复赈累
日。